Պուրա Լոպես

Լոպես Պուրա Սեգարա (անգլ.՝ Pura López Segarra, սեպտեմբերի 29, 1962(1962-09-29), Էլչե, Ալիկանտե, Վալենսիա, Իսպանիա), կանանց կոշիկների իսպանացի դիզայներ, Pura Lopez ապրանքանիշի արտադրանք թողարկող մասնավոր ընկերությունում դիզայնի բաժնի ղեկավար։ Հայտնի է որպես թագավորական ընտանիքի անդամների ու դերասանների կոշիկների դիզայներ։


== Կենսագրություն ==
Պուրա Լոպեսը ծնվել է 1962 թվականի սեպտեմբերի 29-ին Էլչե քաղաքում, հասարակ արդյունաբերող Անտոնիո Լոպես Մորենոյի ընտանիքում, ով հիմնադրել էր ընտանեկան առևտրական ընկերություն 1964 թվականին, երբ Իսպանիայում ծաղկում էր կոշկի արտադրությունը։
Պուրան մեծացել է կոշիկների և դրանց ստեղծման հետ կապված բոլոր պարագաների միջավայրում։ Այստեղից նա ձեռք է բերել կանանց կոշիկների արտադրության տեխնիկան ու սկզբունքները։ Ավելի ուշ իսպանական «Սյուրռեալիստ» ամսագրին տված իր հարցազրույցում նա հաղորդել է, որ իրեն մանկուց գրավել է այն ամենը, ինչը կապված է արվեստի հետ, և որ ի սկզբանե նա չի որոշել աշխատել կոշկի և նորաձևության աշխարհում։
1979 թվականին Պուրան ընդունվել է Ալիկանտեի` Կիրառական արվեստի և ստեղծագործական մասնագիտությունների դպրոց, որտեղ սովորել է ինտերիերի դիզայն բաժնում։ 1981 թվականին նա ընդունվել է Վալենսիայի` Արվեստի ու դիզայնի դպրոց, որտեղ սովորել է նորաձևության դիզայն։ 1984 թվականի ամռանը Պուրա Լոպեսը մեկնել է Նյու Յորք, որտեղ ընդունվել է Նորաձևության տեխնոլոգիական ինստիտուտ, որը մասնագիտացված էր հագուստի դիզայնի մեջ։ Մեկ տարի անց մեկնել է Միլան, որպեսզի Ars Sutoria դպրոցում սովորի կոշիկի դիզայն։ Սա դառնում է այն շրջանը, երբ Պուրան միջնորդավորված համագործակցում է նորաձևության աշխարհի հետ, հաճախ այցելում պրետ ա պորտե (pret-a-porter)  ցուցադրություններ` նպատակ ունենալով առավելագույն գիտելիքներ ստանալ նորաձևության միտումների մասին։
1986 թվականին Պուրան միանում է ընտանեկան բիզնեսի նախագծման բաժնին` մշակելով երկու հավաքածու` «Ժոզեֆինա» և «Ակադեմիա»։ Շուտով նրա գալուստից հետո Լոպես ընտանիքը փոխում է իր ռազմավարությունը և սկսում կանանց կոշիկների նոր արտադրություն։
1987 թվականին, հենվելով նախկին փորձի վրա, մշակվում է նոր կոնցեպտ, որը միտված էր լայն մշակույթի կնոջը, ով հետևում է նորաձևությանը, ունի կենսաձևի ակտիվ կողմնորոշում և ինքնավստահություն։ Դա սկիզբ է դրել նոր ապրանքանիշի, որը ընտանեկան խորհրդից հետո որոշել են անվանել հիմնադիր աղջկա անունով` PURA LOPEZ:  2013 թվականի դրությամբ ընկերության բոլոր գործերը, որտեղ Պուրան գլխավորում էր դիզայնի բաժինը, իսկ նրա եղբայր Անտոնիո Լոպես Սեգարան գործադիր տնօրենն էր, վարում էր Լոպես ընտանիքի երկրորդ սերունդը։
PURA LOPEZ ապրանքանիշի տարբերակիչ նշանը ձևավորված է պաստելային երանգներով, որոնք փոփոխվում են տարվա եղանակին համապատասխան։ Պուրան մեծ ուշադրություն է հատկացնում կոշիկի որակին, նրա դիմացկունությանը, նույնիսկ եթե այն բարձր կրունկ ունի։ Նա իր նշանաբանն է համարում հետևյալ միտքը. «Ձեր կոշիկը պետք է կոչ անի Ձեզ` որքան հնարավոր է շատ քայլեք»։


== Կոշիկ ==
Պուրան մշակում է երկուական հավաքածու, որոնք ներկայացնում են կոշկի նորաձևության տարբեր սկզբունքներ։ Արդյունքում հավաքածուն կարող էր պարունակել 200 մոդել մեկ սեզոնի ընթացքում։ Այս մեծ ծավալը Պուրան բացատրում է նրանով, որ շարք է պատրաստում բարձր նորաձևության ցուցադրության համար` առավել դասական ոճով, նորաձևությանը հետևող կանանց և պահպանողական կանանց համար, սակայն ոչ բոլոր մոդելներն են գնում վաճառքի։ Մշակումից հետո Պուրան ընտրում է ամենահետաքրքիր մոդելները և ուղարկում ֆաբրիկա։
Pura Lopez ապրանքանիշի կոշիկը պատրաստվում է իտալական կաշվից` կոշկի մոդելավորման հին ու նոր եղանակներով Իսպանիայի սեփական ֆաբրիկաներում։ Դիզայները կիրառում է զամշ, հորթի կաշվի միջին շերտը, որը կոչվում է «կրոստ» և վիտաժային ապրանքի էֆեկտ է ունենում, այսինքն` կաշվի արհեստական հնացված տեսք է ունենում, որն արտադրանքին անսովոր տեսք է տալիս։
2009 թվականից Պուրան սկսել է ընդլայնել պայուսակների հոսքագիծը` դրանք ներառելով իր հավաքածուում։


== Ճանաչում ==
Նորաձևության բեմեր նվաճելը մեծ հաղթանակ էր Պուրայի համար։ Նրա մոդելներն իրենց ցուցադրությունների համար կիրառել են այնպիսի դիզայներներ, ինչպիսիք են` Cibeles y Gaudí, Juanjo Oliva, Andrés Sardá, Javier Larraínzar և Guillermina Baeza:
Բացի այդ` նա համագործակցում է այնպիսի ընկերությունների հետ, ինչպիսիք են` La Perla, Devota & Lomba, Joaquim Verdu, Roberto Verino, Roberto Torretta, մասնակցել է Մադրիդում բարձր նորաձևության ցուցահանդեսին։
1998 թվականին Պուրա Լոպեսը իսպանական կոշկի դիզայնը ներկայացրել է Լիսաբոնի համաշխարհային ցուցահանդեսում։ Պուրան աշխատում է բարձր նորաձևության ներկայացուցիչների հետ` ստեղծելով կոշիկներ թագավորական ընտանիքի անդամների համար հանդիսություններին մասնակցելու նպատակով։
Պուրայի կարծիքով իր կարիերայի կարևորագույն պահերից է եղել 2004 թվականի մայիսի 22-ը` Լետիսիա Օրտիս Ռոկասոլանոյի և Ֆիլիպ VI Աստուրացու հարսանիքի օրը, երբ թագուհին հագել էր իսպանացի դիզայներ Մանուել Պերտեգասի հագուստը և Պուրա Լոպեսի կոշիկները։ Նրա օրինակին են հետևել որոշ հրավիրյալներ ևս` ինֆանտ Քրիստինան, նրա զարմիկ Ալեքսանդրը։ Ամուսնությունը հեռարձակվում էր շատ երկրների հեռուստաալիքներով, և դրան հետևել է մոտ 1.5 միլիարդ մարդ ամբողջ աշխարհում։ Դրանից հետո Պուրան դարձել է պահանջված նաև որպես հարսանեկան կոշիկի դիզայներ։
2009 թվականին Պուրան արժանացել է կոշկի դիզայնի Fuenso միջազգային մրցանակին (Fuenso International Shoe Award):
2012 թվականի մարտի 30-ին Ալիկանտե գավառի ձեռնարկատերերի միությունը Պուրային ճանաչել է տարվա լավագույն կին ձեռնարկատեր։
2013 թվականի դրությամբ Pura Lopez ընկերության արտադրանքը վաճառվում է մոտ 1.000 կետերում աշխարհի տարբեր մասերում։ Ընկերությունն ունի իր սեփական խանութները Հռոմի Իսպանիայի հրապարակում, որտեղ կենտրոնացած են նորաձև խանութներ, Փարիզի Լաֆայետ պատկերասրահի հարևանությամբ, Մարոկկոյում։
2012 թվականի փետրվարին Pura Lopez ընկերությունն իր առաջին ցուցասրահն է բացել Միլանի կենտրոնում։


== Կինո ==
Pura Lopez-ի մոդելների դիզայնը օգտագործվել է Մանոլա Իբորա Մարտինեսի «Հիմարիկը», Պեդրո Ալմոդովարի «Կիկա» ֆիլմերում, ինչպես նաև ֆրանսիական «Աստերիքսն ու Օբելիքսը», «Մանոլոտե» ֆիլմերում։ Պուրան հատուկ հրավիրվել է Պենելոպե Կրուսի կոշիկի դիզայնը մշակելու։ Ոճերը, որոնք ընտրվել են ֆիլմում, 1940-ական թվականների նորաձևության մեջ կանացիության ուղղակի արտացոլումը պետք է լինեին։
Pura Lopez ընկերության կոշիկները հագնում են նշանավոր այնպիսի անձինք, ինչպիսիք են Քայլի Մինոուգը, Մոնիկա և Պենելոպե Կրուսները, Իզաբել Ֆուրմանը, Քիմ Քարդաշյանը և այլք։


== Հետաքրքիր փաստեր ==
Մի անգամ Պուրան որոշել է ինքն իրեն պարգևատրել բացառապես իր համար ստեղծված կոշիկի յուրահատուկ մոդելով, սակայն արդյունքում այն ևս ընդգրկել է հիմնական հավաքածուի մեջ։
Իսպանացի թագուհի Լետիսիան, ով իսպանական մամուլում համարվում է «նորաձևության թագուհի», հագնում է Պուրայի կոշիկներ։


== Ծանոթագրություններ ==


== Արտաքին հղումներ ==
Պաշտոնական կայք
Լետիսիա Օրտիսն իր հասանիքին մտադիր է հագնել Պուրա Լոպեսի կոշիկներ(չաշխատող հղում)
Պուրա Լոպեսը Moda.ru կայքում
Պուրա Լոպեսի կենսագրությունն ու ընկերության պատմությունը Archived 2016-03-05 at the Wayback Machine.
Ալիկանտե գավառի ձեռնարկատերերի միությունը Պուրային ճանաչել է «տարվա լավագույն կին ձեռնարկատեր» Archived 2016-03-06 at the Wayback Machine.
Պուրա Լոպեսը «Իսպանիայի նորձևություն» հանդեսում